
Arvamuse esitamine Tagatisfondi institutsionaalse ja juhtimise korralduse muutmise väljatöötamiskavatsusele

Lugupeetav rahandusminister Jürgen Ligi

Kohtutäiturite ja Pankrotihaldurite Koda (edaspidi Koda) tänab Teid võimaluse eest esitada arvamus Tagatisfondi institutsionaalse ja juhtimise korralduse muutmise väljatöötamiskavatsuse (edaspidi VTK) kohta. 

VTK käsitleb Tagatisfondi institutsionaalse ja juhtimise korralduse muutmist laiemalt. Koda keskendub oma arvamuses eelkõige VTK punktis 5.3.2 käsitletud likvideerijate, pankroti- ja moratooriumihaldurite rollile hoiuste hüvitamise protsessis, kuna see puudutab otseselt pankrotihaldurite ülesandeid.

Kehtiva Tagatisfondi seaduse (TFS) § 38 kohaselt peab krediidiasutuse pankroti- või moratooriumihaldur või likvideerija kahe tööpäeva jooksul hoiuste peatamise päevast tagama hoiustajale võimaluse tutvuda oma hoiuse kohta olemasolevate raamatupidamisandmetega ning esitama Tagatisfondile andmed hoiustajate, kõlblike hoiuste saldode ja sissenõutavaks muutunud kohustuste kohta.

VTK-s tuuakse välja, et sellise korralduse puhul lasub halduril või likvideerijal väga lühikese aja jooksul oluline vastutus hüvitamiseks vajalike andmete esitamise ja nende õigsuse eest. Samas nõutakse krediidiasutustelt juba praegu stressitestide raames võimekust esitada hüvitamisjuhtumi korral vajalikud kliendipõhised andmed ning kaalutakse selle võimekuse muutmist püsivaks kohustuseks.

Pankrotihalduri rolli tuleks täpsustada, mitte kaotada

Koda peab põhjendatuks krediidiasutuse ning pankroti- või moratooriumihalduri vastutuse senisest selgemat eristamist. Krediidiasutus peaks vastutama selle eest, et tema infosüsteemides oleksid jooksvalt olemas täielikud, ajakohased ja nõuetekohases vormis kliendi- ja hoiuseandmed ning et neid oleks võimalik viivitamata kasutada hüvitamisjuhtumi tekkimisel. Andmete tehnilise ettevalmistamise ja krediidiasutuse infosüsteemides sisalduvate andmete kvaliteedi eest vastutamise kohustuse panemine pankrotihaldurile ei ole põhjendatud, sest vastavad andmed on tekkinud krediidiasutuse tegevuse käigus enne halduri määramist.

Samas ei pea Koda põhjendatuks pankrotihalduri või likvideerija täielikku kõrvaldamist hoiuste hüvitamise protsessist. Haldurile peaks jääma nende asjaolude kontrollimine ja hindamine, mis eeldavad sisulist, menetluslikku või õiguslikku hinnangut ning võivad mõjutada hüvitamisele kuuluva summa suurust või isiku õigust hüvitisele.

VTK-s viidatud Versobanki juhtum näitas, et likvideerijate roll oli oluline eelkõige tasaarvestuste ja konkreetsete hüvitamisele kuuluvate summade kindlaksmääramisel. Sellised küsimused ei ole üksnes andmete tehnilise edastamise küsimused, vaid võivad eeldada õiguslikku hinnangut. Seetõttu on halduri sõltumatu kontroll sellistes küsimustes ka edaspidi vajalik.

Koda peab põhjendatuks lahendust, mille puhul liiguvad hüvitamiseks vajalikud tehnilised andmed võimalikult suures ulatuses otse krediidiasutuse infosüsteemidest Tagatisfondile, kuid pankroti- või moratooriumihaldurile või likvideerijale tagatakse juurdepääs nendele andmetele ning võimalus neid õiguslikku hinnangut nõudvates küsimustes kontrollida ja vajadusel korrigeerida.

Eeltoodust tulenevalt teeb Koda ettepaneku TFS § 38 ja selle rakendusaktide muutmisel:
1. sätestada krediidiasutuse püsiv kohustus tagada hüvitamiseks vajalike kliendi- ja hoiuseandmete täielikkus, ajakohasus ning tehniline valmisolek;
2. panna krediidiasutusele vastutus tema infosüsteemidest pärinevate andmete õigsuse ja nõuetekohase esitamise eest;
3. säilitada pankroti- või moratooriumihalduri või likvideerija roll küsimustes, mis eeldavad õiguslikku või menetluslikku hinnangut, sealhulgas tasaarvestuste, nõuete õigusliku staatuse ja muude hüvitise suurust mõjutavate asjaolude hindamisel;
4. piiritleda seaduses selgelt krediidiasutuse, halduri või likvideerija ning Tagatisfondi ülesanded ja vastutus, et vältida sama andmestiku korduvat kontrollimist ja ebaselgust vastutuse määramisel.
5. näha ette Finantsinspektsiooni järelevalve krediidiasutuse eelnimetatud kohustuste täitmise üle, sealhulgas regulaarsete kontrollide või stressitestide kaudu, et tagada hüvitamiseks vajalike andmete püsiv täielikkus, ajakohasus ja kasutatavus.

Koda toetab seega VTK-s tõstatatud pankroti- ja moratooriumihaldurite ning likvideerijate rolli muutmise analüüsimist, kuid leiab, et eesmärk ei peaks olema halduri rolli kaotamine. Muudatuse eesmärk peaks olema tehniliste ja õiguslikku hinnangut nõudvate ülesannete selge eristamine ning vastutuse panemine sellele osapoolele, kellel on vastava ülesande täitmiseks vajalik teave ja tegelik võimalus selle kvaliteeti tagada.

Koda ei pea vajalikuks kujundada eraldi seisukohta VTK muudes küsimustes, mis ei puuduta vahetult pankrotihaldurite kutsetegevust.


Lugupidamisega

(allkirjastatud digitaalselt)
Andrias Palmits
Kutsekogu juhatuse esimees

